Beesboer skuldig aan dieremishandelingFoto: Verskaf ŉ Boer van Koster in Noordwes is skuldig bevind aan dieremishandeling nadat die Nasionale Dierebeskermingsvereniging (DBV) verskeie klagtes teen hom aanhangig gemaak het. Rasie de Jager is met R2 000 beboet en het nou ŉ kriminele rekord. Dit kom nadat daar reeds sedert 2013 verskeie aanklagte in terme van die Dierebeskermingswet teen hom aanhangig gemaak is. Burt Coetzee, senior inspekteur by die DBV, het gesê verskeie inspeksies is op De Jager se plaas gedoen. Tydens die eerste besoek is gevind dat beeste tot by hul enkels in modder moes staan en sommiges het gesukkel het om te loop. Daaropvolgende inspeksies het getoon dat van die beeste beeste ruggraatbeserings opgedoen het nadat hulle in ŉ wa wat vir kalfies bedoel is, vervoer is. Geen veterinêre behandeling is aan die beseerde beeste gegee nie. Tydens een besoek is daar ook ŉ koei sonder ŉ oog gevind. Die oogholte was met maaiers besmet omdat die dier geen veterinêre behandeling ontvang het nie. De Jager is gewaarsku en moes voldoende skuiling vir die beeste oprig, veearts-behandeling vir beseerde diere kry en koeie wat gesukkel het om te loop, in isolasie hou totdat ŉ veearts die diere kon ondersoek. Hy het egter nie aan hierdie voorwaardes voldoen nie. “Die welstand van diere is noodsaaklik en moet ernstig opgeneem word. Niemand is hiervan vrygestel nie,” het Coetzee gesê. “Dit is die diere wat ly en daar is geen verskoning hiervoor nie. Ons waardeer dit altyd wanneer mense sulke kwessies aan ons rapporteer. Dit is onaanvaarbaar én onwettig om diere op hierdie ongevoelige en nalatige manier te behandel.” Coetzee het verder gesê verspreiders en produseerders moet bewus wees van waar produkte kom, omdat hulle ook ŉ verantwoordelikheid teenoor die publiek het wat ŉ reg het om te weet waar hul kosprodukte vandaan kom. WAARSKUWING: Die onderstaande foto’s kan sensitiewe lesers ontstel.